Miltä naisen alapää todella näyttää ja mitä siitä ajatellaan? Laura kuvasi 100 vaginaa

Sata naista päästi brittitaiteilijan kameran jalkojensa väliin.

Naisen alapäähän liittyy yhä turhaa häpeää ja ennakkoluuloja.­

Puutarha, pimpsa, intiimialue, vagina, riemurasia, toosa, vulva. Ruusunnuppu! TV2:ssa nostetaan tänään niin sanotusti mirri pöydälle.

Ohjelma 100 vaginaa kertoo brittitaiteilija Laura Dodsworthista, joka on valokuvannut sadan naisen alapään. Projektillaan taiteilija haluaa poistaa naisen sukupuolielimiin liittyvää salailua, häpeää ja tietämättömyyttä.

– Alapäästä ei juuri puhuta, sitä ei ymmärretä eikä edes katsota, Dodsworth sanoo.

Oman vulvan eli ulkosynnyttimien ulkonäkö tuntuu tulleen yllätyksenä myös monille kuvatuille.

– Ei ihan niin paha kuin odotin, tunnustaa yksi heistä oman kuvansa nähdessään.

Vaginoita on yhtä monta erilaista kuin on naisiakin. Yhtä kaikki, piilossa oleva ruumiinosa määrittää paljon naisen elämää.

Suoraa puhetta

Dodsworth valokuvaa ja haastattelee dokumentissa sadasta naisesta kahdeksaatoista. Eri ikäiset naiset kertovat suoraan esimerkiksi kuukautisista, sooloseksistä ja erilaisista orgasmeistaan.

Katsoja saa varautua suoran puheen lisäksi myös suoriin kuviin – on kyse sitten verisistä tamponeista, synnyttämisestä tai itsetyydytyksestä.

Ohjelmassa muistutetaan, että valtaosa naisista ei saa orgasmia yhdynnässä.

Myös karvoitus – tai sen puuttuminen – on yksi vaginaan liittyvä kestoaihe. Ohjelmassa jututetut naiset tuntuvat olevan sen suhteen melko rentoja. Yksi pitää posliinista, toinen trimmaa vain bikinirajan.

– En ole parturoinut alapäätäni ehkä kahteen vuoteen, eräs nuori nainen puolestaan tunnustaa.

Entä sitten tuoksu? Sekin vaihtelee. Ja on varsin luonnollista.

– No minä sanon: vaginani tuoksuu mansikalle ja kermavaahdolle, yksi naisista napauttaa.

Ajattelemisen aihetta

Vaginaan liittyy raskaitakin asioita, kuten kipua, traumoja ja syvää häpeää. Oman seksuaalisen identiteetin raastavaa etsimistä.

– Se oli hirveän pelottava väylä, joka johti vain vaikeuksiin, kuvailee syvästi uskonnollisessa kodissa varttunut nainen.

Entä miltä voi tuntua pitää kädessä sikiötä, kun raskaus on mennyt kesken? Sekin tulee esiin ohjelmassa.

Dokumentti pistää miettimään, kuinka paljon tabuja riittää tällä saralla murrettavaksi. Miksi ihmeessä osa naisista tuntuu esimerkiksi itsekin pitävän omaa alapäätään vähän ällönä?

Sata vaginaa TV2:ssa tiistaina 13.8. klo 22.40

Mitä itse ajattelet ja kuinka suhtaudut alapäähäsi? Millaisia tunteita ja kokemuksia olet käsitellyt? Keskustele kommenteissa!